钦定古今图书集成/明伦汇编/氏族典/第041卷 > 《四川总志》 > 施师点
## 钦定古今图书集成/明伦汇编/氏族典/第041卷 > 《四川总志》 > 施师点

按《宋史施师点传》：“师点字圣与，上饶人。十岁通六经，
十二能文。弱冠游太学，试每在前列，司业高宏称其
文深醇有古风。寻授以学职，以舍选奉廷对，调复州
教授。未上，丁内艰。服除，为临安府教授。乾道八年，兼
权礼部侍郎，除给事中，假翰林学士、知制诰兼侍读。
使金，致命，金廷立班既定，相仪者以亲王将至，命师”
点退位，师点屹立不肯少动，在廷相顾骇愕，知其有
守。九年，使还，有言其事于上者，上嘉叹不已。十年，除
端明殿学士、签书枢密院事，复诏兼参知政事，除参
知政事兼同知枢密院事。十三年，辞兼同知枢密院
事，权提举国史院。权提举《国朝会要》。十四年，除知枢
密院事。五年春，以资政殿大学士知泉州，继除提举
临安府洞霄宫。绍熙二年，除知隆兴府、江西安抚使。
三年，得疾薨，年六十九。赠金紫光禄大夫。有《奏议》七
卷，《制槁》八卷，《东宫讲议》五卷，《易说》四卷，《史识》五卷，《文
集》八卷。〈按孝宗乾道凡九年淳熙凡十六年传中乾道九年后有十年至十四年而十四年后又

有五年，其间错缪殊甚。据《本纪》，淳熙八年施师点使金，则“乾道” 为“淳熙” 之误。淳熙十五年知枢密院事施师点罢，则“五年” 为“十五年” 之误无疑。而史家乃前后错缪，眩乱人目，兹特为之考定云。